Nóg ŉ ANC-LP bedankFikile Mbalula, die voormalige minister van polisie (Foto: Elmond Jiyane, GCIS) Fikile Mbalula, voormalige minister van polisie, het as ANC-LP bedank. Die kantoor van Jackson Mthembu, die ANC-hoofsweep, het Mbalula se bedanking in ŉ verklaring bevestig. Volgens die verklaring is Mbalula se bedanking reeds sedert 26 Februarie van krag. “Hoewel comrade Mbalula se bedanking uit die parlement ŉ leemte sal laat, kry ons bevrediging uit die wete dat hy sal voortgaan om die beweging te dien as die ANC se hoof van verkiesings in aanloop tot die 2019-verkiesings,” lui die verklaring. Mbalula is een van die ministers wat verlede maand tydens pres. Cyril Ramaphosa se uitgebreide kabinetskommeling afgedank is. Hy is deur Bheki Cele as minister van polisie vervang. Mbalula was voorheen minister van sport. Mbalula, wat bekend is vir sy aktiewe betrokkenheid op sosiale media, het kort ná sy afdanking getwiet: “Ek ondersteun die president [se] kabinetskommeling. Persoonlik dink ek Bheki Cele sal ŉ fantastiese werk doen. Ja, ek het nie verwag om verwyder te word nie, maar ek aanvaar die verandering.” Mbalula volg in die spore van Lynne Brown, die voormalige minister van openbare ondernemings, wat ook kort ná die kabinetskommeling as ANC-LP bedank het. Pravin Gordhan het Brown as minister van openbare ondernemings vervang.